Metodické usmernenie MF SR č. MF/007847/2017-31
o účtovaní úverov, pôžičiek a návratných finančných výpomocí a úrokov z nich

Ministerstvo financií Slovenskej republiky v záujme jednotného vykazovania bankových úverov a úrokov z nich vydáva toto metodické usmernenie.

Rozpočtové organizácie, príspevkové organizácie, obce a vyššie územné celky vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).

Obce a vyššie územné celky, ktoré v súlade s osobitným predpisom môžu prijímať bankové úvery, účtujú o týchto bankových úveroch na účtoch:
•	461 - Bankové úvery, na ktorom sa účtujú dlhodobé bankové úvery
•	231 - Krátkodobé bankové úvery, na ktorom sa účtujú bežné bankové úvery so splatnosťou do jedného roka.

V účtovnej závierke sa vykážu kontokorentné úvery ako záporný zostatok účtu 221 – Bankové účty v pasívach.

Ako bankové úvery sa účtujú návratné zdroje financované poskytnuté bankou, kontokorentné úvery, úvery čerpané priamo z úverového účtu (len po ich vyčerpaní). Za bankové úvery sa považujú a vykazujú aj pohľadávky veriteľov a dodávateľov, ktoré boli postúpené na banku a obec alebo vyšší územný celok ich uhrádza banke. 

Krátkodobé návratné finančné výpomoci sa účtujú na účte 249 - Ostatné krátkodobé finančné výpomoci. Návratné finančné výpomoci väčšinou poskytujú orgány štátnej správy alebo samosprávy.

Ak účtovná jednotka má úverovú zmluvu s inou inštitúciou ako banka, neúčtuje o nej ako o bankovom úvere. Tieto návratné zdroje financovania sa účtujú ako pôžičky  na účte 479 - Ostatné dlhodobé záväzky v prípade dlhodobých a na účte 379 - Iné záväzky v prípade krátkodobých.

Úroky sa zaúčtujú k 31.12. príslušného roka na základe podkladov z banky alebo inej inštitúcie resp. na základe zmluvy tak, aby úroky pripadajúce na bežné obdobie boli zaúčtované v nákladoch na účte 562 - Úroky súvzťažne s príslušným účtom bankového úveru, návratnej finančnej výpomoci alebo záväzku, ktorý sa úročí. Obdobne sa postupuje aj v prípade iných návratných zdrojov financovania (napr. úver zo Štátneho fondu rozvoja bývania, návratné finančné výpomoci, ostatné pôžičky a pod.). Ak organizácia nemá k dispozícii výšku nákladov pripadajúcich na bežné účtovné obdobie, osloví financujúci subjekt so žiadosťou o poskytnutie tejto informácie tak, aby v účtovnej závierke boli zahrnuté všetky relevantné náklady súvisiace s bežným účtovným obdobím.

Ak sú v súvislosti s úverom na výpise z úverového účtu uvedené aj náklady za vedenie účtu, účtujú  sa tieto náklady na účte 568 - Ostatné finančné náklady.

V účtovnej závierke sa záväzok z úveru, návratnej finančnej výpomoci resp. pôžičky vykáže ako suma nesplatenej menovitej hodnoty a nesplateného úroku.

Dátum: 	23. 1. 2017 
Vypracovali: 	Ing. Ladislav Zakhar, PhD.
		odbor legislatívy  a súhrnného výkazníctva štátu  

Schválila:  	Ing. Miriam Majorová, PhD.   
		riaditeľka odboru legislatívy  a súhrnného výkazníctva štátu